**R E L A C I O N**

**PËR**

**PROJEKTLIGJIN**

**“PËR DISA SHTESA DHE NDRYSHIME NË LIGJIN NR. 9723, DATË 03.05.2007, “PËR REGJISTRIMIN E BIZNESIT”, TË NDRYSHUAR”**

**I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Në kuadër të zbatimit të rekomandimeve të komitetit të ekspertëve për vlerësimin e masave kundër pastrimit të parave dhe financimit të terrorizmit (MONEYVAL) të Këshillit të Europës, dhe me qëllim rritjen e mëtejshme të transparencës lidhur me ndryshimet e ortakut dhe/ose strukutrës së ortakërisë të personit juridik, u identifikuan ndryshimet ligjore në Ligjin Nr. 9723, datë 03/05/2007, “Për regjistrimin e biznesit”, i ndryshuar, bërja e të cilave do të mundësonte rritjen e mëtejshme të transparencës lidhur me ndryshimet e ortakut dhe/ose strukutrës së ortakërisë të personit juridik.

Gjithashtu, me anë të këtij projektligji bëhen edhe disa ndryshime të tjera në Ligjin Nr. 9723/2007, përsa i përket subjekteve që detyrohen të regjistrohen në regjistrin tregtar dhe personat që lejohen të bëjnë aplikimin për regjistrimin fillestar të përsonave juridikë.

**II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Miratimi i këtij projekt vendimi nuk është i planifikuar, në programin analitik të projekt akteve të Këshillit të Ministrave.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Në përfundim të procesit të vlerësimit të Shqipërisë nga Komiteti i MONEYVAL, lidhur me masat e marra nga vendi ynë kundër pastrimit të parave dhe financimit të terrorizmit, Komiteti i MONEYVAL ka lënë disa rekomandime që duhen përmbushur nga Shqipëria.

Në kuadër të zbatimit të rekomandimeve të komitetit të ekspertëve për vlerësimin e masave kundër pastrimit të parave dhe financimit të terrorizmit (MONEYVAL) të Këshillit të Europës, dhe me qëllim rritjen e mëtejshme të transparencës lidhur me ndryshimet e ortakut dhe/ose strukutrës së ortakërisë të personit juridik, është hartuar ky projektligj, i cili mundëson rritjen e mëtejshme të transparencës lidhur me ndryshimet e ortakut dhe/ose strukutrës së ortakërisë të personit juridik.

Me anë të këtij projektligji parashikohet se aplikimi për ndryshimin e ortakut dhe/ose strukutrës së ortakërisë të personit juridik, bëhet brenda 30 ditëve nga data e ndryshimit faktik të ortakut dhe/ose strukturës së ortakërisë, me përjashtim të rasteve të parashikuara nga ligji.

Gjithashtu, në këtë projektligj është parashikuar se moskryerja e detyrimit për regjistrimin e ndryshimit të ortakut dhe/ose strukutrës së ortakërisë të personit juridik, brenda 30 ditëve nga data e ndryshimit faktik të ortakut dhe/ose strukturës së ortakërisë, me përjashtim të rasteve të parashikuara nga ligji, përbën kundërvajtje administrative dhe dënohet me gjobë 100 000 lekë.

Ndërkohë, për shoqëritë aksionare, mosplotësimi i detyrimit të përcaktuar në pikën 4, të nenit 43, të këtij ligji, *ku përcaktohet se shoqëria aksionare nuk detyrohet të njoftojë çdo transferim të aksioneve. Shoqëria, së bashku me bilancin vjetor kontabël dhe raportin e auditimit, njofton listën e plotë të aksionerëve të regjistruar me të dhënat e tyre të identifikimit për aksionet nominative, si dhe numrin e përgjithshëm të të gjitha aksioneve të saj,* përbën kundërvajtje administrative dhe dënohet me gjobë 100 000 lekë;

Për më tepër, me anë të këtij projektligji bëhen edhe disa ndryshime të tjera në Ligjin Nr. 9723/2007, përsa i përket subjekteve që detyrohen të regjistrohen në regjistrin tregtar dhe personat që lejohen të bëjnë aplikimin për regjistrimin fillestar të përsonave juridikë.

**IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektligji është në përputhje me Kushtetutën e Shqipërisë.

**V. VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Projektligji nuk përafron asnjë akt komunitar dhe nuk lidhet me zbatimin e ndonjë acquis specifik të BE-së.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Me anë të këtij projektligji parashikohet se aplikimi për ndryshimin e ortakut dhe/ose strukutrës së ortakërisë të personit juridik, bëhet brenda 30 ditëve nga data e ndryshimit faktik të ortakut dhe/ose strukturës së ortakërisë, me përjashtim të rasteve të parashikuara nga ligji.

Gjithashtu, në këtë projektligj është parashikuar se moskryerja e detyrimit për regjistrimin e ndryshimit të ortakut dhe/ose strukutrës së ortakërisë të personit juridik, brenda 30 ditëve nga data e ndryshimit faktik të ortakut dhe/ose strukturës së ortakërisë, me përjashtim të rasteve të parashikuara nga ligji, përbën kundërvajtje administrative dhe dënohet me gjobë 100 000 lekë.

Ndërkohë, me qëllim mospengimin e çdo aksioneri të interesuar të shoqërisë aksionare për të regjistruar çdo transferim të aksioneve nominative, por edhe me qëllim rritjen e transparencës së mëtejshme lidhur me ndryshimet e ortakut dhe/ose strukutrës së ortakërisë të personit juridik, nuk është bërë shfuqizimi i gërmës “b”, të nenit 44, të ligjit ekzitues por në këtë projektligj është parashikuar që për shoqëritë aksionare, mosplotësimi i detyrimit të përcaktuar në pikën 4, të nenit 43, të këtij ligji, *ku përcaktohet se shoqëria aksionare nuk detyrohet të njoftojë çdo transferim të aksioneve. Shoqëria, së bashku me bilancin vjetor kontabël dhe raportin e auditimit, njofton listën e plotë të aksionerëve të regjistruar me të dhënat e tyre të identifikimit për aksionet nominative, si dhe numrin e përgjithshëm të të gjitha aksioneve të saj,* përbën kundërvajtje administrative dhe dënohet me gjobë 100 000 lekë. megjitha

Për më tepër, me anë të këtij projektligji bëhen edhe disa ndryshime të tjera në Ligjin Nr. 9723/2007, përsa i përket subjekteve që detyrohen të regjistrohen në regjistrin tregtar dhe personat që lejohen të bëjnë aplikimin për regjistrimin fillestar të përsonave juridikë.

Më konkretisht:

**Në nenin 1, të këtij projektligji** parashikohet se në nenin 22, të ligjit ekzistues, gërma “ç”, e pikës 1, ndryshohet si vijon***:“ç) zyrat e përfaqësimit të shoqërive të huaja”***, si dhe pas pikës 5, shtohet pika 6 me këtë përmbajtje: ***“6. Aplikimi për ndryshimin e ortakut dhe/ose strukutrës së ortakërisë të personit juridik, bëhet brenda 30 ditëve  nga data e ndryshimit faktik të ortakut dhe/ose strukturës së ortakërisë, me përjashtim të rasteve të parashikuara nga ligji .”***

**Në nenin 2, të këtij projektligji** parashikohet se pika 3 e nenit 26, të ligjit ekzistohet ndryshohet si vijon: ***“3. Aplikimi për regjistrimin fillestar të shoqërive tregtare bëhet bashkërisht nga të gjithë themeluesit ose nga administrator i shoqërisë, ose nga çdo person i autorizuar prej tyre. Aplikimi për regjistrimet e tjera bëhet nga personat përgjegjës për përfaqësimin e shoqërisë në marrëdhënie me të tretët ose çdo person i autorizuar prej tyre.Aplikimi për regjistrimin e veprimeve juridike, që lidhen pjesëmarrjet, kuotat apo aksionet, mund të kryhen, gjithashtu, dhe nga anëtari, ortaku apo aksioneri, të cilit këto i përkasin.”***

**Në nenin 3, të këtij projektligji** parashikohet senë nenin 74, të ligjit ekzsitues pas pikës 4 shtohet pika 5, me këtë përmbajtje: ***“5. a) Moskryerja e detyrimit për regjistrimin e ndryshimit të ortakut dhe/ose strukutrës së ortakërisë të personit juridik, brenda 30 ditëve  nga data e ndryshimit faktik të ortakut dhe/ose strukturës së ortakërisë, me përjashtim të rasteve të parashikuara nga ligji, përbën kundërvajtje administrative dhe dënohet me gjobë 100 000  lekë; b) Për shoqëritë aksionare, mosplotësimi i detyrimit të përcaktuar në pikën 4, të nenit 43, të këtij ligji, përbën kundërvajtje administrative dhe dënohet me gjobë 100 000  lekë;”***

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Ngarkohet Ministria e Financave dhe Ekonomisë dhe Qendra Kombëtare e Biznesit për marrjen e masave për zbatimin e këtij projektligji.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektligji është hartuar nga Ministria e Financave dhe Ekonomisë.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ky projektligj nuk ka efekte financiare.

**MINISTRI I FINANCAVE DHE EKONOMISË**

**ARBEN AHMETAJ**